Avainsanat

Tiivistelmä



Avainsanat

1 Palvelujen vapaa tarjonta - Perustamissopimuksen määräykset - Soveltamisala - Palvelujen tarjonta puhelimitse toisessa jäsenvaltiossa oleville mahdollisille vastaanottajille - Soveltamisalaan kuuluminen

(ETY:n perustamissopimuksen 59 artikla)

2 Palvelujen vapaa tarjonta - Perustamissopimuksen määräykset - Soveltamisala - Palvelujen tarjonta yhdestä jäsenvaltiosta toiseen jäsenvaltioon ilman palveluita tarjoavan siirtymistä - Soveltamisalaan kuuluminen

(ETY:n perustamissopimuksen 59 artikla)

3 Palvelujen vapaa tarjonta - Rajoitukset - Kielto - Ulottuvuus - Palveluita tarjoavaan sijoittautumisjäsenvaltiossa erotuksetta sovellettavat toimet - Soveltamisalaan kuuluminen

(ETY:n perustamissopimuksen 59 artikla)

4 Palvelujen vapaa tarjonta - Rajoitukset - Käsite - Toisessa jäsenvaltiossa oleviin mahdollisiin asiakkaisiin kohdistettavan puhelinmarkkinoinnin kielto - Soveltamisalaan kuuluminen

(ETY:n perustamissopimuksen 59 artikla)

5 Palvelujen vapaa tarjonta - Rajoitukset - Tavaratermiinisopimuksiin liittyvien palvelujen tarjoamista koskeva rajan ylittävän puhelinmarkkinoinnin kielto - Yleinen etu oikeutusperusteena - Kiellon määränneen jäsenvaltion rahoitusmarkkinoiden hyvän maineen ylläpito - Kiellon suhteellisuus - Hyväksyttävyys

(ETY:n perustamissopimuksen 59 artikla)

Tiivistelmä

6 Palvelujen tarjontaa koskevien määräysten soveltamisen edellytyksenä ei ole se, että palvelujen tuottaja tarjoaisi palvelujaan etukäteen tiedetylle vastaanottajalle. Perustamissopimuksen 59 artiklaa on tulkittava siten, että sitä sovelletaan palveluihin, joita palvelujen tuottaja tarjoaa puhelimitse toisessa jäsenvaltiossa oleville mahdollisille asiakkaille.

7 Perustamissopimuksen 59 artiklaa on tulkittava siten, että sitä sovelletaan palveluihin, joita yhteen jäsenvaltioon sijoittautunut palvelujen tuottaja tarjoaa puhelimitse toisessa jäsenvaltiossa oleville mahdollisille asiakkaille siirtymättä itse pois sijoittautumisjäsenvaltiostaan.

8 Perustamissopimuksen 59 artikla ei koske ainoastaan vastaanottavan jäsenvaltion asettamia rajoituksia vaan myös sen jäsenvaltion asettamia rajoituksia, josta palveluja tarjotaan siitä huolimatta, että ne olisivat yleisesti sovellettavia ja että ne eivät olisi syrjiviä ja että niiden tavoitteena tai seurauksena ei ole kansallisille markkinoille sijoittautuneiden suosiminen verrattuna muista jäsenvaltiosta oleviin palveluja tarjoaviin.

9 Kielto ottaa puhelimitse yhteyttä toisessa jäsenvaltiossa oleviin mahdollisiin asiakkaisiin ilman heiltä ennalta saatua suostumusta rajoittaa palvelujen vapaata tarjontaa, koska kiellolla estetään kyseisiä tuottajia käyttämästä nopeaa ja välitöntä markkinointimenetelmää ja yhteydenottokeinoa.

10 Jäsenvaltion asettama, kyseiseen jäsenvaltioon sijoittautuneita arvopaperivälittäjiä koskeva kielto ottaa ilman pyyntöä puhelimitse yhteyttä mahdollisiin muissa jäsenvaltioissa oleviin asiakkaisiin tavaratermiinisopimuksiin liittyvien palvelujen tarjoamiseksi heille rajoittaa palvelujen vapaata tarjontaa, mutta rahoituspalvelusektorin hyvän maineen ylläpito on kuitenkin sellainen yleistä etua koskeva pakottava syy, jonka perusteella rajoitusten asettaminen palvelujen vapaalle tarjonnalle on oikeutettua. Rahoitusmarkkinoiden moitteettoman toiminnan edellytyksenä on pitkälti niihin kohdistuva sijoittajien luottamus, mikä edellyttää sellaisen ammatillisen sääntelyn olemassaoloa, jolla varmistetaan rahoituspalveluvälittäjien täyttävän pätevyyttä ja luotettavuutta koskevat vaatimukset. Lisäksi cold calling -menettelyn kiellon tarkoituksena on varmistaa kansallisten rahoitusmarkkinoiden eheys suojaamalla sijoittajia heihin tavallisesti yllättäen kohdistettavalta markkinointitavalta erittäin spekulatiivisilla tavaratermiinimarkkinoilla.

Koska sen jäsenvaltion, josta ilman pyyntöä tehtävät puhelut soitetaan, on helpointa säädellä toisessa jäsenvaltiossa oleviin mahdollisiin asiakkaisiin kohdistettavaa markkinointia, sitä ei voida arvostella siitä, että se ei jätä tätä kysymystä vastaanottavan jäsenvaltion hoidettavaksi. Tämän lisäksi kysymyksessä olevaa kieltoa ei voida pitää ylimitoitettuna, koska se on rajoitettu ainoastaan yhteen mahdollisista yhteydenottokeinoista asiakkaisiin juuri niillä markkinoilla, joilla on havaittu väärinkäytöksiä.